
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  24 octombrie  2007               

Pl-x  647 /2007                      


A V I Z

asupra propunerii legislative privind modificarea Legii gazelor nr.351/2004  
                 În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea Legii gazelor nr.351/2004, trimisă cu adresa nr. Pl-x  647 din 2.10.2007  şi înregistrată cu nr.31/1049 din 3.10.2007.
 În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.
                Senatul, în calitate de primă Cameră sesizată, a respins propunerea legislativă, în şedinţa din  24 septembrie  2007.

Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din 24  octombrie 2007.

 Membrii comisiei au examinat expunerea de motive şi propunerea legislativă supusă avizării, care  are ca obiect de reglementare modificarea Legii gazelor nr.351/2004, cu modificările şi completările ulterioare, în sensul înlăturării unora dintre facilităţile de care beneficiază, în prezent, titularii de licenţe în domeniul gazelor, cum sunt exercitarea de către aceştia, cu titlu gratuit, a drepturilor de uz şi de servitute asupra proprietăţilor afectate de capacităţile energetice, inclusiv prin scutiri acordate de la plata redevenţei pentru concesionarea bunurilor din proprietatea publică. Potrivit iniţiatorilor, măsurile propuse au ca scop întărirea autonomiei financiare a administraţiei publice locale.
 Au fost de asemenea examinate, avizul favorabil, cu observaţii şi propuneri,  al Consiliului Legislativ, nr.555 din 2.05.2007, precum şi punctul de vedere al Guvernului trimis cu adresa nr.1244 din 25.05.2007, prin care nu susţine adoptarea acestei iniţiative legislative.
                 În urma dezbaterilor, s-au reţinut următoarele aspecte:

·           Prin Legea gazelor nr.351/2004, cu modificările şi completările ulterioare, au fost transpuse prevederile Directivei nr.2003/55/CE privind normele comune pentru piaţa internă în sectorul gazelor naturale. Statul Român, în virtutea principiului subsidiarităţii, a optat pentru acordarea unor facilităţi agenţilor economici din sectorul gazelor naturale, printre care se regăsesc şi cele a căror eliminare se propune prin această iniţiativă legislativă;
·         Referitor la propunerea de modificare a alin.(2) al art. 90 din lege, s-a reţinut că prevederile acestui alineat, în forma actuală, potrivit cărora dreptul de uz şi dreptul de servitute se exercită pe toată durata de viaţă  a capacităţilor de producţie cu titlu gratuit, au fost declarate constituţionale prin Deciziile Curţii Constituţionale nr.200/2005 şi 230/2006;
·          Prevederile propunerii legislative vin în contradicţie cu art.282 alin.(4) din Legea nr.571/2003 privind Codul fiscal, cu modificările şi completările ulterioare, potrivit căruia Consiliile locale, Consiliile judeţene sau Consiliul General al Municipiului Bucureşti, nu pot institui taxe speciale concesionarilor din sectorul utilităţile publice (gaze naturale, apă, energie electrică), pentru existenţa pe domeniul public sau privat al unităţilor administrativ-teritoriale, a reţelelor de apă, de transport şi distribuţie a energiei electrice şi a gazelor naturale.
                 Pentru aceste considerente, Comisia juridică, de disciplină şi imunităţi a hotărât, cu majoritate de voturi (o abţinere), avizarea negativă a acestei propuneri legislative.
În raport de obiectul şi conţinutul reglementării,  propunerea legislativă  face parte din categoria legilor organice. 
                                        PREŞEDINTE,                               SECRETAR,

                                        Sergiu ANDON                               George BĂEŞU

  Consilier,  C. Păduroiu

